**E toamnă şi e târziu...**

*Gabriel Mircea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi vreau să sparg din nou a viţei venă,

Să-mi plângă şoapta rubinie-n cupă,

Suspinul boabei, dulce să erupă

Turnând în suflet zvon de cantilenă.

Ghitara în flamenco să se-avânte,

Tiganca andalusă să ofteze,

În ritm de castagnete să vibreze

Şi roşu-i trandafir din păr, să cânte!

Strivit de-a verii doua verzi poeme,

Să torn în vena-mi vinul gros si negru,

Căci mi-e pictat pe piept un car funebru

Cu cai drapaţi şi albe crizanteme.

Să beau până mă cheamă-n somn uitarea,

Perdantul cal -semn!- botu-n palmă-mi pune,

Copita-i a drum greu, bătând, sa sune

Şi bronzul clopotelor spargă zarea!

Ieşind, actor înfrânt pe-a vieţii scenă,

Trei mariachi trişti veghindu-mi zborul,

Privind la timpul ce îşi trage storul,

Azi vreau să sparg din nou a viţei venă!...